**Likumprojekta "Grozījumi Aizsargjoslu likumā"**

**sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekts “Grozījumi Aizsargjoslu likumā” (turpmāk - Likumprojekts) paredz papildināt Aizsargjoslas likumu ar naftas un naftas produktu cauruļvadu ekspluatācijas aizsargjoslas, lai nodrošinātu efektīvu un drošu ekspluatācijas procesu. Likumprojektā precizētas ekspluatācijas aizsargjoslas gāzapgādes iekārtām un būvēm. Papildus precizēta aizsargjoslu noteikšana elektrisko tīklu aizsargjoslām. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likumprojekts sagatavots pēc Ekonomikas ministrijas iniciatīvas |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | ***Nafta un naftas produkti***  Naftas produktu maģistrālais cauruļvads “Polocka – Ventspils” un naftas maģistrālais cauruļvads “Polocka – Ventspils” sākas Baltkrievijas Republikas teritorijā un šķērso Latvijas Republiku līdz sasniedz Ventspils ostu, pa ceļam šķērsojot arī Lietuvas Republikas teritoriju. Savukārt, naftas maģistrālais cauruļvads “Polocka – Mažeiķi” sākas Baltkrievijas Republikas teritorijā, šķērso Latvijas Republikas teritoriju un nonāk Lietuvas Republikas Mažeiķos.  Atbilstoši Aizsargjoslu likuma 3.panta 1.punktam, Aizsargjoslu likuma mērķis ir noteikt aizsargjoslu veidus un to funkcijas. Saskaņā ar minētā likuma 33.panta pirmo daļu, aizsargjoslas nosaka ar šo likumu un tiesību aktos noteiktajā kārtībā attēloto teritorijas plānojumos. Zemesgrāmatu likuma 5.pants paredz, ka lietu tiesības, kas pastāv uz likuma pamata, var arī nostiprināt zemesgrāmatās pēc to personu vēlēšanās, kam šīs tiesības pieder. Savukārt Civillikuma 1477.pants nosaka, ka lietu tiesības, kas pastāv uz likuma pamata, ir spēkā arī bez ierakstīšanas zemesgrāmatās.  Nepieciešams nošķirt lietošanas tiesību aprobežojumu ierakstīšanu zemesgrāmatā no objekta, kas rada šos ierobežojumus, ierakstīšanas. Saskaņā ar Aizsargjoslu likumu lietošanas tiesību aprobežojumi (rīcības ierobežojumi) noteikti ar likumu, piemēram, attiecībā uz gāzes vadiem lietošanas tiesību aprobežojumi noteikti Aizsargjoslu likuma 56.panta pirmajā daļā. Ņemot vērā Zemesgrāmatu likuma 5.pantā un Civillikuma 1477.pantā noteikto, lietošanas tiesību aprobežojumi, kas noteikti Aizsargjoslu likuma 36.-59.pantā, nav ierakstāmi zemesgrāmatā. Zemesgrāmatu nodaļās, saskaņā ar Aizsargjoslu likuma 60.panta pirmajā daļā noteikto, nostiprināta prakse, ka zemesgrāmatu nodalījumā ieraksta atzīmi, ka konkrētajā īpašumā atrodas objekts, piemēram, gāzes vads, elektriskie tīkli u.t.t., kam saskaņā ar Aizsargjoslu likumu tiek noteikta aizsargjosla un kas rada Aizsargjoslu likumā noteiktos lietošanas tiesību aprobežojumus. Proti, uz likuma pamata pastāvošos lietošanas tiesību ierobežojumus rada objekts kā tāds un tādejādi tie ir spēkā no objekta izveidošanas brīža. Līdz ar to atzīmes par konkrētā objekta esamību ierakstīšana vai neierakstīšana zemesgrāmatā neietekmē lietošanas tiesību aprobežojuma spēkā esamību kā tādu, jo kā jau minēts iepriekš – tie noteikti ar likumu un ir spēkā no objekta izveides brīža.  Zemesgrāmatu prakse, atbilstoši kurai zemesgrāmatu nodalījumā tiek ierakstīta atzīme par objektu, kas rada Aizsargjoslu likumā noteiktos īpašuma tiesību aprobežojumus, ļauj sasniegt zemesgrāmatas publisko ticamību un ikvienas personas informētību par tiem objektiem nekustamā īpašumā, kas rada Aizsargjoslu likuma 36.-59.pantā noteiktos lietošanas tiesību aprobežojumus. Tāpat šādas prasības izpilde samazina administratīvo slogu, jo informāciju par to, vai konkrētajā īpašumā ir objekts, kas ierobežo tā īpašnieku rīcību ar nekustamo īpašumu, var noskaidrot, ieskatoties zemesgrāmatā.  Apgrūtinājumu aktualizēšana ATIS sistēmā notiks, pamatojoties uz Ministru kabineta 2014.gada 4.februāra noteikumu Nr.61 “Noteikumi par Apgrūtināto teritoriju informācijas sistēmas izveidi un uzturēšanu un apgrūtināto teritoriju un nekustamā īpašuma objekta apgrūtinājumu klasifikatoru” prasībām. Līdz ar to nav nepieciešams izgatavot jaunus apgrūtinājuma plānus (papīra formātā).  Sabiedrība ar ierobežotu atbildību PSI “Risks un audits” 2014.gadā veica pētījumu „Latvijas Republikas un citu valstu likumdošanā noteiktais aizsargjoslu regulējums ap maģistrālajiem cauruļvadiem”, kurā, cita starpā, tika apskatīta vairāku valstu pieredze par ekspluatācijas un drošības aizsargjoslu izveidi ap naftas un naftas produktu cauruļvadiem. Veiktais pētījums parāda, ka ne visās valstīs ekspluatācijas un drošības aizsargjoslas ap maģistrālajiem vadiem ir skaidri nodalītas. Tomēr lielākajā daļā valstu ir noteiktas maģistrālā cauruļvada operatora tiesības netraucēti piekļūt cauruļvada trasei, lai veiktu tā apkopes un remontus.  Šobrīd tiesību aktos naftas un naftas produktu cauruļvadiem noteikta drošības aizsargjosla, kuras minimālais platums gar cauruļvadiem ir 25 metri no cauruļvada ass, bet maksimālais platums noteikts 500 metri. Taču tiesību aktos naftas un naftas produktu cauruļvadiem netiek noteikta ekspluatācijas aizsargjosla, kāda ir noteikta citiem līdzīgiem infrastruktūras objektiem, piemēram, gāzes vadiem.  Drošības aizsargjoslas galvenais uzdevums ir nodrošināt vides un cilvēku drošību šo objektu ekspluatācijas laikā un iespējamo avāriju gadījumā, kā arī pašu objektu un to tuvumā esošo objektu drošību. Savukārt, ekspluatācijas aizsargjoslas mērķis ir nodrošināt objektu efektīvu, drošu, videi un cilvēkiem nekaitīgu ekspluatāciju un attīstības iespējas.  Maģistrālie naftas un naftas produktu cauruļvadi ir bīstamās iekārtas, kas neatbilstošas lietošanas un uzturēšanas rezultātā var apdraudēt cilvēku dzīvību un veselību, vidi un materiālās vērtības, tāpēc to lietošanas laikā tie ir pakļauti noteiktai valsts uzraudzībai, kontrolei un pārbaudēm, turklāt tie ir iekļauti bīstamo iekārtu reģistrā un uz tiem ir attiecināmi sekojoši tiesību akti: likums „Par bīstamo iekārtu tehnisko uzraudzību”; Ministru kabineta 2000.gada 7.novembra noteikumi Nr.384 „Noteikumi par bīstamajām iekārtām”; Ministru kabineta 2002.gada 23.aprīļa noteikumi Nr.164 „Prasības maģistrālajiem cauruļvadiem un maģistrālo cauruļvadu tehniskās uzraudzības kārtību” (turpmāk – Noteikumi Nr.164); Ministru kabineta 2009.gada 17.novembra noteikumi Nr.1320 „Noteikumi par bīstamo iekārtu reģistrāciju”; Ministru kabineta 2000.gada 2.maija noteikumi Nr.165 „Noteikumi par spiedieniekārtām un to kompleksiem”; Ministru kabineta 2003.gada 16.septembra noteikumi Nr.518 „Spiedieniekārtu kompleksu tehniskās uzraudzības kārtība”; Ministru kabineta 2008.gada 14.jūlija noteikumi Nr.535 „Bīstamo iekārtu avāriju izmeklēšanas kārtība”.  Lai nodrošinātu bīstamo iekārtu drošu ekspluatāciju, kā to nosaka augstāk minētie tiesību akti, nepieciešams novērst tiesību aktos esošo pretrunu un naftas un naftas produktu cauruļvadiem noteikt ekspluatācijas aizsargjoslu.  Likumprojekts nosaka ekspluatācijas aizsargjoslu 15 metru platumā, vadoties pēc esošās prakses attiecībā uz gāzesvadiem.  Likumprojektā noteiktais ekspluatācijas aizsargjoslas platums un tajā noteiktie ierobežojumi ir veidoti, lai dotu iespēju operatoram netraucēti nodrošināt efektīvu un drošu naftas un naftas produktu cauruļvadu ekspluatāciju un attīstības iespējas, veicot tehniskās apkopes, remonta, pārbūves, avāriju novēršanas un to seku likvidēšanas pasākumus, taču neizņemot šajā aizsargjoslā esošās teritorijas no lauksaimnieciskās vai cita veida līdzšinējās aprites, un arī nekādā citā veidā papildu neierobežojot to līdzšinējo izmantošanu. Tādējādi operatoram būtu iespējams veikt nepieciešamos darbus, taču netiktu būtiski traucēta vai apgrūtināta teritoriju pamatizmantošana.  Šobrīd Aizsargjoslu likumā naftas un naftas produktu cauruļvadu operatoram nav dotas tiesības nodrošināt efektīvu un drošu ekspluatācijas procesu, veicot sistemātiskus apkopes un remonta darbus, pretēji tam, ka likuma „Par bīstamo iekārtu tehnisko uzraudzību” 15.panta 4.punktā noteiktas tiesības naftas un naftas produktu cauruļvadu operatoram veikt savā valdījumā esošo bīstamo iekārtu tehnisko apkopi un remontu, savukārt Noteikumi Nr.164 uzliek par pienākumu naftas un naftas produktu vada operatoram veikt regulāras maģistrālā cauruļvada apkopes un periodiskas pārbaudes. Ņemot vērā minēto, Likumprojekts paredz aizliegumu traucēt naftas un naftas produktu cauruļvadu apkalpošanas uzņēmuma darbiniekus, kuri aizsargjoslā veic ekspluatācijas, tehniskās apkopes, remonta, pārbūves, avāriju novēršanas vai to seku likvidēšanas darbus, analoģiski tam, kāds regulējums paredzēts Aizsargjoslu likuma 56.pantā attiecībā uz aizsargjoslām ap gāzesvadiem, gāzapgādes iekārtām un būvēm, gāzes noliktavām un krātuvēm.  Zemes īpašnieku īpašuma tiesību, kas noteiktas ar Satversmes 105.pantu, ierobežojums uzskatāms par samērīgu, jo aizsargjoslas teritorijā noteiktie ierobežojumi atbilst zemes īpašnieka interesēm, proti, ka zemes īpašnieka teritorijā esošās bīstamās iekārtas tiek uzturētas atbilstošā stāvoklī. Tāpat izvēlētie ekspluatācijas aizsargjoslā noteiktie ierobežojumi tiešā veidā atbilst tām nepieciešamajām darbībām, kas operatoram jāveic, lai īstenotu tiesisko pienākumu uzturēt, pārbaudīt un regulāri apkopt cauruļvadus. Tātad tie ir piemēroti Likumprojekta mērķa sasniegšanai.  Uzturot, regulāri pārbaudot un nodrošinot ekspluatācijas drošību naftas un naftas produktu cauruļvadiem, kas ir bīstamās iekārtas, tiek novērsts būtisks apdraudējums cilvēku dzīvībai un veselībai, materiālajām vērtībām un videi. Naftas produktu avārijas vai noplūšana vidē var radīt nesamērojamus, apjomīgus un grūti novēršamus piesārņojumus un negatīvu ietekmi uz cilvēku veselību, floru un faunu ilgtermiņā, būtiski negatīvi ietekmējot arī attiecīgos zemes īpašniekus. Tādējādi ar Likumprojektā paredzētajiem mehānismiem tiek novērsts vai būtiski samazināts šādu avāriju un noplūžu risks, nodrošinot būtisku sabiedrības interešu aizsardzību. Vienlaikus tas nodrošina arī attiecīgo ierobežojumu skarto zemes īpašnieku vai tiesisko valdītāju būtisku interešu aizsardzību, jo avāriju vai naftas produktu noplūžu sekas vispirms varētu skart tieši šos zemes īpašniekus. No minētā izriet, ka tiesību ierobežojums, kas ar Likumprojektu noteikts zemes īpašniekiem ekspluatācijas aizsargjoslā, ir mazāks nekā ieguvums šiem zemes īpašniekiem un visai sabiedrībai kopumā. Tātad šāds ierobežojums ir samērīgs un tiesiski pamatots.  Pie plānotajiem aprobežojumiem ekspluatācijas aizsargjoslās ap naftas un naftas produktu cauruļvadiem, to iekārtām un būvēm ietverts aizliegums turpmāk izvietot lopbarības, organisko mēslu, minerālmēslu, bīstamu ķīmisko vielu un produktu, kokmateriālu, uzliesmojošu, viegli un īpaši viegli uzliesmojošu vielu, produktu un materiālu glabātavas, kuru esamība ievērojami apgrūtina vai faktiski padara neiespējamu uzturēšanas, remonta vai avārijas seku likvidēšanas funkciju naftas pārvades infrastruktūras uzturētājam, kā arī rada potenciāli ugunsbīstamas situācijas.  Maģistrālie cauruļvadi parasti ir ieguldīti aptuveni 1 metra dziļumā un atrodas vienā tehniskā koridorā, jeb – cauruļvadu trasē, 6 - 8 metru attālumā viens no otra. Maģistrālie cauruļvadi nav novietoti un nostiprināti uz pamatiem, tāpēc par pamatu (atbalstu) maģistrālajiem cauruļvadiem kalpo pati zeme (grunts). Tanī pat laikā, zeme (grunts) izpilda arī maģistrālo cauruļvadu aizsargfunkciju, norobežojot maģistrālos cauruļvadus no ārējās vides kaitīgiem faktoriem. Līdz ar ko, maģistrālo cauruļvadu drošas ekspluatācijas nolūkos ir vitāli svarīgi regulāri uzraudzīt šīs zemes (grunts) stāvokli, lai maģistrālo cauruļvadu trasē netiktu veikti zemes rakšanas vai izrakteņu ieguves darbi, kā arī neveidotos zemes (grunts) izskalojumi, nogruvumi un cita veida augsnes erozija, kā to paredz kontrolēt MK 2006.gada 15.decembra noteikumu Nr.982 “Enerģētikas infrastruktūras objektu aizsargjoslu noteikšanas metodika” (turpmāk – Noteikumi Nr.982) 63.4.punkts un noteikumu Nr.164 29.punkts, 30.5. un 30.6.apakšpunkts.  Savukārt gadījumā, ja maģistrālo cauruļvadu tuvumā tiek veikti zemes rakšanas vai izrakteņu ieguves darbi, vai arī izveidosies zemes (grunts) izskalojumi, nogruvumi, bedres un cita veida augsnes erozija, tad maģistrālais cauruļvads konkrētajā vietā zaudēs atbalstu un “ielūzīs”, kā rezultātā notiks cauruļvada pārrāvums – avārija ar naftas vai naftas produkta (dīzeļdegvielas) noplūdi apkārtējā vidē, kas savukārt izraisīs apkārtējās vides piesārņojumu, kā arī apdraudēs cilvēku drošību.  Līdz ar ko ekspluatācijas aizsargjoslā noteiktais aprobežojums, kas aizliedz veikt gultnes padziļināšanas un zemes smelšanas darbus ir tiešā veidā saistīts ar maģistrālo cauruļvadu drošas ekspluatācijas prasību ievērošanu.  Maģistrālo naftas un naftas produktu cauruļvadu pretkorozijas elektroķīmiskās aizsardzības iekārtu anodu zemējumiem un citiem nelieliem, pārsvarā iežogotiem naftas un naftas produktu pārvades sistēmas virszemes elementiem un būvēm pašreizējā Aizsargjoslu likumā nav paredzēta aizsargjosla, kaut gan šīs iekārtas ir uzbūvētas un darbojas kopš pašu cauruļvadu nodošanas ekspluatācijā brīža. Šāda normatīvā regulējuma trūkuma dēļ nevar tikt nodrošināta naftas un naftas produktu cauruļvadu droša un efektīva ekspluatācija. Tādējādi arī attiecībā uz naftas un naftas produktu cauruļvadiem Likumprojekts paredz noteikt ekspluatācijas aizsargjoslu pretkorozijas elektroķīmiskās aizsardzības iekārtu anodu zemējumiem, kura nosakāma 4 metru attālumā no zemējuma kontūra, kā arī pārējiem naftas un naftas produktu pārvades sistēmas virszemes objektiem (pretkorozijas elektroķīmiskās aizsardzības iekārtu stacijas (katodaizsardzības stacijas, drenāžas aizsardzības stacijas), skatakas, attīrīšanas ierīču pieņemšanas laukumi, līnijdaļas aizbīdņi un tml.) un kontrolmērījumu punktiem – 1 metra attālumā no iežogojuma vai kontrolmērījumu punkta, tādā pašā veidā, kā tas ir noteikts citiem līdzīgiem infrastruktūras objektiem, piemēram, gāzes vadu pretkorozijas elektroķīmiskās aizsardzības iekārtu anodu zemējumiem (4 metri) vai elektrisko tīklu sadales punktiem un citiem elektrisko tīklu elementiem (1 metrs) un gāzes katodaizsardzības stacijām un drenāžas aizsardzības stacijām (1 metrs). Anodu zemējuma pretestību periodiski jāmēra un, ja nepieciešams, zemējums jānomaina, tāpat periodiska uzturēšana un pārbaude nepieciešama pārējos virszemes infrastruktūras elementos, kas arī rada teritoriālo un fizisko ekspluatācijas joslas platību ap pretkorozijas elektroķīmiskās aizsardzības iekārtu anodu zemējumu un pretkorozijas elektroķīmiskās aizsardzības iekārtu staciju, kā arī iežogotajiem infrastruktūras elementiem. Pretkorozijas elektroķīmiskās aizsardzības iekārtu stacijas (katodaizsardzības stacijas, drenāžas aizsardzības stacijas) un pretkorozijas elektroķīmiskās aizsardzības iekārtu anodu zemējumi funkcionāli līdzinās šāda paša tipa iekārtām un būvēm gāzapgādes sektorā. Praktiski tās ir iekārtas un būves, kurām Likumprojektā paredzētā ekspluatācijas aizsargjosla nepieciešama to efektīvai un drošai ekspluatācijai un attīstības iespējām.  ***Gāze***  Saskaņā ar Aizsargjoslu likuma 12.panta otrās daļas 10.punktu ekspluatācijas aizsargjoslas ir noteiktas ap gāzesvadiem, gāzapgādes iekārtām un būvēm, gāzes noliktavām un krātuvēm. Lai nodrošinātu drošu gāzapgādes objektu ekspluatāciju, ir nepieciešams precizēt gāzapgādes objektu sarakstu, kam tiek noteiktas ekspluatācijas aizsargjoslas un noteikt tās sekojošiem gāzapgādes objektiem: gāzes regulēšanas punktiem ar gāzes ieejas spiedienu līdz 0,4 megapaskāliem; pretkorozijas elektroķīmiskās aizsardzības iekārtu stacijām (katodaizsardzības stacijas, drenāžas aizsardzības stacijas); gāzesvadu ar spiedienu vairāk par 1,6 megapaskāliem noslēgierīču laukumiem.  Ņemot vērā to, ka gāzapgādes objektiem (piemēram, gāzes regulēšanas punkti, pretkorozijas elektroķīmiskās aizsardzības iekārtu stacijas, gāzesvadu noslēgierīču laukumi un izpūšanas sveces) nav noteiktas aizsargjoslas, tie nav iekļauti Vienotā apgrūtināto teritoriju un nekustamā īpašuma objekta apgrūtinājumu klasifikatorā (Ministru kabineta 2014.gada 4.februāra noteikumi Nr.61 „Noteikumi par Apgrūtināto teritoriju informācijas sistēmas izveidi un uzturēšanu un apgrūtināto teritoriju un nekustamā īpašuma objekta apgrūtinājumu klasifikatoru”). Ministru kabineta 2011.gada 27.decembra noteikumi Nr.1019 „Zemes kadastrālās uzmērīšanas noteikumi” nosaka, ka nekustamā īpašuma apgrūtinājumus ieraksta apgrūtinājumu plānā atbilstoši tiesību aktos noteiktajā kārtībā apstiprinātajai nekustamā īpašuma objektu apgrūtinājumu klasifikācijai. Izstrādājot zemes vienību apgrūtinājumu plānus, netiek iegūta objektīva informācija par nekustamā īpašuma apgrūtinājumiem.  Saskaņā ar Ministru kabineta 2006.gada 18.aprīļa noteikumiem Nr.305 „Kadastrālās vērtēšanas noteikumi” viens no kadastrālās vērtības ietekmējošiem faktoriem ir nekustamajam īpašumam noteiktie apgrūtinājumi. Ja dabā, ekspluatācijā esošiem gāzapgādes objektiem netiek noteiktas aizsargjoslas un tie attiecīgi nav iekļauti Vienotā apgrūtināto teritoriju un nekustamā īpašuma objekta apgrūtinājumu klasifikatorā, nekustamā īpašuma īpašniekam netiek radīta iespēja saņemt atvieglojumus par viņam piederošā nekustamā īpašuma apgrūtinājumu. Ievērojot to, ka nekustamā īpašuma nodoklis tiek aprēķināts no nekustamā īpašuma kadastrālās vērtības, tad būtiski ir norādīt visus nekustamā īpašuma apgrūtinājumus.  Šobrīd spēkā esošais Aizsargjoslu likums gāzesvadiem, gāzapgādes iekārtām un būvēm, gāzes noliktavām un krātuvēm nosaka divu veidu aizsargjoslas: ekspluatācijas un drošības aizsargjoslas. Atšķirībā no drošības aizsargjoslām, ekspluatāciju aizsargjoslu galvenais uzdevums ir nodrošināt komunikāciju un objektu efektīvu un drošu ekspluatāciju un attīstības iespējas.  Saskaņā ar Aizsargjoslu likumu gāzes regulēšanas punktiem ar gāzes ieejas spiedienu līdz 0,4 megapaskāliem ir noteiktas tikai drošības aizsargjoslas 7 metru attālumā. Ievērojot to, zemes īpašniekiem ir jāievēro tie nekustamā īpašuma lietošanas tiesību aprobežojumi, kas noteikti Aizsargjoslu likuma 58.2 pantā. Taču stingrāki nekustamā īpašuma lietošanas tiesību aprobežojumi ir noteikti ekspluatācijas aizsargjoslas teritorijā. Lai gāzes apgādes sistēmas operators varētu nodrošināt drošu gāzes regulēšanas punktu ekspluatāciju, šiem objektiem ir nepieciešams noteikt arī ekspluatācijas aizsargjoslas. Nosakot gāzapgādes objektiem aizsargjoslas, tas radīs pozitīvu ietekmi gan gāzapgādes objektu īpašniekam, gan nekustamā īpašuma īpašniekam.  Gandrīz visi gāzes regulēšanas punkti ar gāzes ieejas spiedienu līdz 0,4 megapaskāliem, būvēti padomju gados, kad gāzes regulēšanas iekārtas, kas nodrošina spiediena regulēšanu gāzes sadales sistēmā un nodrošina aizsardzību pret nepieļaujamu spiedienu, tika izvietotas ķieģeļu konstrukcijas tipa būvēs. Mūsdienās šādas gāzes regulēšanas iekārtas ar spiedienu līdz 0,4 megapaskāliem tiek ievietotas konteineros[[1]](#footnote-1) vai metāla skapjos, kas saukti par skapjveida gāzes regulēšanas punktiem. Ievērojot to, ka padomju laikos būvēto gāzes regulēšanas punktu ar gāzes ieejas spiedienu līdz 0,4 megapaskāliem funkcionalitāte ir līdzīga (var atšķirties pati tehnoloģiskā iekārta) skapjveida gāzes regulēšanas punktam ar gāzes ieejas spiedienu līdz 0,4 megapaskāliem, tad līdz šim analoģiski tika piemērota Aizsargjoslu likuma 22.panta otrās daļas 3.punkta d) apakšpunkta norma. Taču, ņemot vērā to, ka gāzes regulēšanas punkti ar gāzes ieejas spiedienu līdz 0,4 megapaskāliem ir izvietoti ķieģeļa tipa būvēs, veicot ekspluatācijas darbus, tos nevar veikt 1 metra robežās, kā to, piemēram, var izdarīt skapjveida gāzes regulēšanas punkta ekspluatācijas aizsargjoslas teritorijā. Ekspluatācijas darbus ķieģeļa tipa būvēm nav iespējams veikt 1 metra robežās, t.i., veikt pārbūves darbus, demontējot vecā tipa- ķieģeļu gāzes regulēšanas punktu un vietā montējot skapjveida gāzes regulēšanas punktus, tādējādi nepieciešams noteikt aizsargjoslas platumu 2 metri. Atšķirībā no gāzes regulēšanas punktiem ar gāzes ieejas spiedienu līdz 0,4 megapaskāliem, gan skapjveida gāzes regulēšanas punktiem, gan gāzes regulēšanas punktiem ar gāzes ieejas spiedienu no 0,4 līdz 1,6 megapaskāliem, kuru funkcionalitāte ir līdzīga gāzes regulēšanas punktiem ar gāzes ieejas spiedienu līdz 0,4 megapaskāliem, ir noteiktas ekspluatācijas aizsargjoslas. Nosakot gāzes regulēšanas punktiem ar gāzes ieejas spiedienu līdz 0,4 megapaskāliem ekspluatācijas aizsargjoslu 2 metru platumā, būtiski netiks ierobežotas nekustamā īpašuma īpašnieka tiesības uz īpašumu, jo šobrīd šiem gāzes regulēšanas punktiem ir noteiktas drošības aizsargjoslas, kas ir 7 metru attālumā. Ekspluatācijas aizsargjoslas iekļaujas drošības aizsargjoslas teritorijā.  Papildus, Aizsargjoslu likuma 22.pantā otrās daļas 3. punktā gāzes regulēšanas punktiem ar gāzes ieejas spiedienu līdz 0,4 megapaskāliemfaktiski nav noteikta aizsargjoslas platība. Līdz ar to Aizsargjoslu likuma 56.pantā noteikto aprobežojumu piemērošana nav iespējama, tostarp veikt darbus, kas saistītas ar spridzināšanu, zemes applūdināšanu, izmest vai izliet zemē kodīgus vai koroziju izraisošas vielas, degvielu, eļļošanas materiālus, audzēt kokus un krūmus, izveidot kokmateriālu, uzliesmojošo, viegli un īpaši uzliesmojošo vielu, produktu un materiālu glabātavas, kā arī nenoslēdzot attiecīgas vienošanās ar sadales sistēmas operatoru veikt darbus ar uguni un liesmu, dzīt pāļus, lietot triecienmehānismus ar jaudu, kas lielāka par 100 kilovatiem, būvēt, atjaunot un pārbūvēt inženierbūves.  Ņemot vērā, ka gāzes regulēšanas iekārtu, tostarp arī gāzes regulēšanas punktu ar gāzes ieejas spiedienu līdz 0,4 megapaskāliem nepārtraukta un stabila darbība nodrošina visas dabasgāzes apgādes sistēmas darbības drošību un stabilitāti, jāuzsver, ka Aizsargjoslu likuma 56.panta neievērošana, nenosakot aizsargjoslu 2 metru platumā no minēta gāzes regulēšanas punkta nožogojuma, var nopietni apdraudēt drošību, un var izraisīt avārijas situāciju kas rezultātā var tikt apdraudēta vai radīt kaitējumu cilvēku veselībai, dzīvībai, mantai un videi.  Veicot ekspluatācijas darbus ap gāzes regulēšanas punktiem, piemēram, ēkas atjaunošana, remonts vai nojaukšana, tehnoloģisko iekārtu un ierīču remontdarbi, gāzesvada ievada remontdarbi, kas ieiet gāzes regulēšanas punktā (ēkā), telemehanizācijas sistēmas remontdarbi, nereti tiek izmantota smagā tehnika (lielie un mazie ekskavatori, pacēlāji) un būvdarbu veikšanai nepieciešamie rīki un konstrukcijas (kāpnes, būvdarbu sastatnes), kas neļauj faktiski veicamos darbus izpildīt 1 metra ekspluatācijas aizsargjoslas diapazonā. Nosakot ekspluatācijas aizsargjoslu 2 metri ap gāzes regulēšanas punktiem, tiktu nodrošināta pilnvērtīga, droša un faktiskajai situācijai atbilstoša ekspluatācija ap gāzes regulēšanas punktiem.  Ievērojot to, ka gāzes regulēšanas punkti var būt ievietoti dažāda tipa būvēs, nepieciešams veikt grozījumus Aizsargjoslu likuma 22.panta otrās daļas 3.punkta e) un f) apakšpunktā un aizstāt vārdus „ap atsevišķās būvēs novietotiem gāzes regulēšanas punktiem” ar vārdiem „ap gāzes regulēšanas punktiem” un Aizsargjoslu likuma 32.2 panta otrās daļas 1.1 punktā, aizstājot vārdus „ap atsevišķās būvēs novietotiem gāzes regulēšanas punktiem” ar vārdiem „ap gāzes regulēšanas punktiem”.  Katodaizsardzības stacijas un drenāžas aizsardzības stacijas ir nepieciešamas, lai pasargātu gāzesvadus no korozijas. Kadotaizsardzības stacijas ir inženierkomunikāciju kopums, kas atrodas ārpus apdzīvotajām vietām ir iežogotas (parasti iežogojumu teritorija ir 2x3 metri, retāk 3x3 metri). Elektroķīmiskās aizsardzības iekārtu nepārtraukta darbība ir ārkārtīgi svarīga dabasgāzes sadales sistēmas drošā ekspluatācijā. Iežogojot teritoriju ap kadotaizsardzības stacijām, tiek ierobežotas trešo personu piekļuves iespējas tām, iekārtas tiek pasargātas no izdemolēšanas, ļaunprātīgas bojāšanas.  Ņemot vērā to, kā šobrīd Aizsargjoslu likuma 22.pantā otrās daļas 3.punktā gāzes pretkorozijas elektroķīmiskās aizsardzības iekārtu stacijām faktiski nav noteikta aizsargjoslas platība, Aizsargjoslu likuma 56.pantā noteikto aprobežojumu piemērošana nav iespējama, kas savukārt apdraud iekārtu darbību un līdz ar to arī dabasgāzes sadales sistēmas drošu un nepārtrauktu ekspluatāciju. Minētās stacijas nekustamajos īpašumos tiek uzstādītas saskaņā ar Enerģētikas likumu. Jebkāda veida objekti tiek ierīkoti saskaņā ar spēkā esošajiem normatīvajiem tiesību aktiem un izstrādātu būvprojektu, nepieciešamības gadījumā saskaņojot ierīkošanu ar zemes īpašnieku.  Attiecībā uz gāzesvadu ar spiedienu vairāk par 1,6 megapaskāliem gāzes noslēgierīču laukumiem un izpūšanas svecēm šobrīd spēkā esošajā Aizsargjoslu likumā atsevišķi aizsargjoslas nav noteiktas. Ievērojot to, ka gan noslēgierīču laukumi, gan izpūšanas sveces ir gāzesvadu ar spiedienu vairāk par 1,6 megapaskāliem sistēmai piederīgas iekārtas un savienotas ar pašiem gāzesvadiem, līdz šim analoģiski tika piemērotas pašiem gāzesvadiem noteiktās aizsargjoslas. Taču, izstrādājot zemes vienību apgrūtinājumu plānus, minētajiem objektiem aizsargjoslas netiek norādītas apgrūtinājumu sarakstā, jo tie nav noteikti Aizsargjoslu likumā un attiecīgi nekustamā īpašuma apgrūtinājumu klasifikatorā.  Gan noslēgierīču laukumiem, gan arī izpūšanas svecēm ir būtiska nozīme gāzesvadu ar spiedienu vairāk par 1,6 megapaskāliem drošas ekspluatācijas nodrošināšanai – tās ir virszemes inženierkomunikācijas un šiem objektiem ir nepieciešams noteikt aizsargjoslas – noslēgierīču laukumiem noteikt ekspluatācijas un drošības aizsargjoslas, savukārt izpūšanas svecēm – tikai drošības aizsargjoslas.  Gāzesvadu ar spiedienu vairāk par 1,6 megapaskāliem sistēmas viena no sastāvdaļām ir noslēgierīču laukums. Noslēgierīce ir ierīce, kas paredzēta gāzes plūsmas pārtraukšanai gāzes sistēmā. Attiecīgi noslēgierīču laukumu veido dažāda lieluma noslēgierīces, kas savienotas ar gāzesvadu ar spiedienu vairāk par 1,6 megapaskāliem. Tās ir izvietotas virszemē. Ievērojot noslēgierīču funkciju – nodrošināt gāzes plūsmas pārtraukšanu gāzes sistēmā, tās ir izvietotas nožogotās teritorijās. Žogi ap objektiem ir nepieciešami, lai liegtu trešajām personām pieeju noslēgierīcēm. Noslēgierīču laukumiem aizsargjoslas ierosināts noteikt no iežogojuma, jo tas ir vesels inženierkomunikāciju kopums un tādējādi nevar noteikt precīzo punktu, no kura sāksies aizsargjosla. Žogu lielums ir atkarīgs no objekta lieluma. Ierīkojot žogus, dabasgāzes pārvades operators AS “Conexus Baltic Grid” izmanto pēc iespējas mazākas platības. Papildus, jebkāda veida gāzapgādes objekti tiek ierīkoti saskaņā ar Enerģētikas likumu. Ja ar Enerģētikas likumu ir noteikts pienākums saskaņot gāzapgādes objekta ierīkošanu ar zemes īpašnieku, tas vienmēr tiek darīts. Normatīvajos aktos nav noteikts ierīkojamo noslēgierīču laukumu lielums.  Izpūšanas svece ircaurule ar noslēgierīci, kas pievienota gāzesvadam vai iekārtai un paredzēta cauruļvada atbrīvošanai no gāzes. Ievērojot izpūšanas sveces funkciju, nav ieteicams, ka tās tuvumā atrastos ēkas, kurās uzturētos cilvēki, tāpēc ir nepieciešams noteikt drošības aizsargjoslas. Drošības aizsargjoslas galvenais mērķis ir pasargāt vidi un cilvēkus no iespējamām avārijas sekām.  Nosakot aizsargjoslas gan noslēgierīču laukumiem, gan izpūšanas svecēm, būtiski aprobežojumi zemes īpašniekam netiek noteikti, jo liela daļa no šī aizsargjoslām pārklāsies ar gāzesvadiem ar spiedienu vairāk par 1,6 megapaskāliem noteiktajām aizsargjoslām. Vienlaikus praktiski lielākā daļa no noslēgierīču laukumiem un izpūšanas svecēm atrodas ārpus apdzīvotām teritorijām – lauku, mežu apvidos. Gāzesvada ar spiedienu vairāk par 1,6 megapaskāliem noslēgierīču laukumi un izpūšanas sveces[[2]](#footnote-2) tiek projektēti un būvēti saskaņā ar Latvijas standarta LVS 422 „Dabasgāzes pārvades (transporta) sistēmas cauruļvadu projektēšana” noteikumiem. Saskaņā ar minētā standarta noteikumiem, attālumam no noslēgierīcēm līdz jebkāda veida ēkai, nepiederošam pārvades gāzesvadam, jābūt ne mazākam par 100 metriem, savukārt izpūšanas sveces izvietojamas ne mazāk kā 100 metru attālumā no jebkura veida celtnes, kas nepieder pārvades gāzesvadam, dzelzceļa un ne mazāk kā 50 metru attālumā no autoceļiem, tiltiem, gājēju tuneļiem, viaduktiem, elektropārvades un telekomunikāciju gaisvadu līnijām vismaz 1,5 metru balsta augstumā. Drošības aizsargjoslas platums gāzesvada ar spiedienu vairāk par 1,6 megapaskāliem noslēgierīču laukumiem un izpūšanas svecēm ir noteikts atbilstoši Latvijas standartam LVS 422 „Dabasgāzes pārvades (transporta) sistēmas cauruļvadu projektēšana”. Nosakot drošības aizsargjoslas un to platības, tiktu abpusēji ievēroti projektēšanas un būvniecības noteikumi.  Lai atvieglotu gāzesvadu būvniecību, kā arī papildus neapgrūtinātu nekustamos īpašumus ar aizsargjoslām, šobrīd spēkā esošo Aizsargjoslu likuma 22.panta otrās daļas 1.1 punktu nepieciešams precizēt, nosakot, ka ekspluatācijas aizsargjoslas veido 1 metra attālumā gar gāzesvadiem ar spiedienu vairāk par 0,4 megapaskāliem līdz 0,6 megapaskāliem, kas atrodas ceļu zemes nodalījuma joslā, privāto dzelzceļu nodalījuma joslā, sarkanajās līnijās, publiski lietojamās ielās un tāda ceļa, kam nav noteiktas sarkanās līnijas, robežā, bet ne tuvāk kā 1 metru no ceļa zemes nodalījuma joslas, privāto dzelzceļu nodalījuma joslas, sarkano līniju, publiski lietojamo ielu un tāda ceļa, kam nav noteiktas sarkanās līnijas, robežas malas.  Gadījumos, kad gāzesvads ar spiedienu no 0,4 līdz 0,6 megapaskāliem atrodas tuvāk par 1 metru no ceļa zemes nodalījuma joslas, privāto dzelzceļu nodalījuma joslas, sarkano līniju, publiski lietojamo ielu un tāda ceļa, kam nav noteiktas sarkanās līnijas, robežas malas, aizsargjosla nosakāma atbilstoši Aizsargjoslu likuma 22.panta otrās daļas 1.punkta b) apakšpunktam.  Lai pastiprinātu drošību gāzapgādes objektu ekspluatācijā, ir nepieciešams papildināt Aizsargjoslu likuma 58.2 pantu ar saimnieciskās darbības ierobežojumiem drošības aizsargjoslā, proti, aizliegt darbus, kas saistīti ar spridzināšanu un derīgo izrakteņu ieguvi. Maģistrālo gāzesvadu celtniecības normās un noteikumos Nr.2.05.06-85[[3]](#footnote-3), kas izdoti 1985.gadā PSRS Valsts Celtniecības lietu komitejā, Maskavā, tika noteikti attālumi, kādi ir jāievēro, ierīkojot karjerus derīgo izrakteņu ieguvei. Saskaņā ar minētajiem noteikumiem attālumam no karjeriem un maģistrālā gāzesvada no 300 līdz 600 mm diametrā jābūt 150 metri, savukārt gāzesvadiem no 600 līdz 800 mm diametrā jābūt 200 metri. Latvijas standarta LVS 422 „Dabasgāzes pārvades (transporta) sistēmas cauruļvadu projektēšana” 1.punktā (Darbības lauks) ir noteikts, ka attālumu noteikšanai no jaunbūvējamām ēkām un būvēm līdz ekspluatācijā esošiem dabasgāzes pārvades (transporta) gāzesvadu sistēmas cauruļvadiem un iekārtām attiecināmas to tiesību aktu prasības, kas tika piemērotas, projektējot un būvējot šos cauruļvadus un iekārtas. Ņemot vērā to, ka lielākā daļa no ekspluatācijā esošajiem gāzapgādes objektiem tika izbūvēti 20.gadsimta 60.-80.gados, ir jāņem vērā ierobežojumi, kas tika noteikti laikā, kad gāzapgādes objekti tika būvēti.  Aizsargjoslu likuma 58.2 panta pirmās daļas 1.punktā ir noteikts, ka drošības aizsargjoslā ir aizliegts būvēt jaunas ēkas vai rekonstruēt nedzīvojamās ēkas par dzīvojamām ēkām, kā arī – ja nav noslēgta rakstveida vienošanās ar gāzesvadu, gāzapgādes iekārtu un būvju, gāzes noliktavu un krātuvju īpašnieku – rekonstruēt esošās ēkas. No minētā izriet, ka aizliegums būvēt attiecas tikai uz būvēm, taču šāds aizliegums nepastāv uz inženierbūvēm. Šobrīd spēkā esošais regulējums pieļauj inženierbūvju būvniecību drošības aizsargjoslā. Dažādu inženierbūvju atrašanās gāzapgādes objektu drošības aizsargjoslā var traucēt nodrošināt drošu gāzapgādes objektu ekspluatāciju. Tāpēc, lai būtu iespējams kontrolēt un nodrošināt drošu objektu ekspluatāciju, Aizsargjoslu likumā nepieciešams noteikt, ka inženierbūves atļauts būvēt drošības aizsargjoslā, inženierbūvju īpašniekam noslēdzot rakstveida vienošanos ar gāzesvadu, gāzapgādes iekārtu un būvju, gāzes noliktavu un krātuvju īpašnieku.  ***Elektrība***  Lai precīzāk definētu elektrolīnijas trases jēdzienu, ņemot vērā, ka bīstamību rada arī ārpus trases augošu koku zari, kas iesniedzas elektrolīniju trases koridorā un būtu apzāģējumi, precizēts, ka elektrolīniju trase ir elektrolīniju darbību nodrošināšanai paredzēta dabā esoša zemes josla un gaisa telpa, kas uzturama brīva no kokiem un krūmiem (grozījums 1.panta 19. punktā).  Grozījumi Aizsargjoslu likuma 16.panta otrās daļas 2. punktā un 2.1 punktā noteikti, ņemot vērā, ka pašlaik gaisvadu līniju aizsargjoslu noteikšana dabā ir apgrūtinoša, jo šobrīd tās tiek noteiktas no malējo vadu atrašanās vietas. Ņemot vērā, ka malējā vada novietojums ir atkarīgs no balsta konstruktīvā izvietojuma un līnijās ir uzstādīti dažāda izpildījuma balsti, tas rada neērtības aizsargjoslu definēšanai dabā. Veicot augstsprieguma līniju malējo gaisa vadu uzmērīšanu, praksē var rasties situācijas, kad vienai līnijai aizsargjoslas platums var mainīties no uzmērīšanas reizes, lai gan elektrolīnija nav mainījusi savu pozīciju. Nosakot aizsargjoslas platumu no gaisvadu līnijas ass, ir ņemts vērā visu balstu konstruktīvais izpildījums, līdz ar to aizsargjoslas faktiskais attālums pēc būtības nemainīsies, bet mainīsies aizsargjoslu attāluma noteikšanas kārtība. Papildus ierosināts uzrādīt un atbilstoši precīzāk definēt arī elektrisko tīklu trases platumu.  Aizsargjoslu likuma 16.panta otrās daļas 5.punktā plānots noteikt arī aizsargjoslu veidošanu ap gaisvadu un kabeļu līniju konstruktīvo elementu ārējām malām. Konstruktīvie elementi, kā, piemēram, zemējuma kontūri vai elektrolīniju atsaites ir būtiski elektroapgādes elementi tīkla darbības nodrošināšanai.  Praksē dažāda sprieguma elektrisko tīklu gaisvadu līnijas tiek ierīkotas uz vieniem balstiem. Attiecīgi nav skaidrības, vai veidojama viena aizsargjosla, un kādā platumā nosakāma aizsargjosla un trase. Ar piedāvāto papildinājumu 16.panta otrās daļas 6.punktā plānots skaidri atrunāt aizsargjoslas un trases platuma noteikšanu šādos gadījumos.  Nosakot, ka gaisvadu līnijām, kuru nominālais spriegums ir 110 kV vai 330 kV var tikt noteiks mazāks trases lielums, kā tas ir paredzēts, ir iespēja veidot šaurākas trases īpaši aizsargājamās teritorijās (Aizsargjoslu likuma 16.panta ceturtā daļa).  Aizsargjoslu likuma 45.panta grozījumi un papildinājumi nepieciešami, lai papildinātu regulējumu ar attiecīgo praksi, ka arī, lai atsevišķos gadījumos Aizsargjoslu likuma 45.pantā noteiktie ierobežojumi būtu atceļami ar attiecīgo īpašnieku atļauju:  lai nodrošinātu drošu elektrotīklu ekspluatāciju un izvairītos no potenciāliem augsta riska nelaimes gadījumiem, kas var rasties aiz neuzmanības, papildus esošajiem ierobežojumiem noteikt papildu ierobežojumus un aizliegt ierīkot atpūtas laukumus, tirdzniecības vietas, kuģu, liellaivu un peldošu celtņu piestātnes, tomēr atcelt aizliegumu aizsargjoslas zonā ierīkot mašīnu un mehānismu stāvvietas (pirmās daļas 3.punkts), izņemot zem gaisvadu līnijām ar nominālo spriegumu līdz 20 kV (papildināts ar 3.1 daļu);  lai uzlabotu drošu objektu ekspluatāciju, remonta un ārkārtas gadījumu seku likvidāciju, ir nepieciešams veikt saskaņojumu ar attiecīgo komunikāciju turētāju, ja aizsargjoslā ir paredzēta būvniecība (pirmās daļas 5.punkts);  papildināt pantu ar 3.2 daļu  aizsargjoslā ir aizliegts audzēt kokus un krūmus, lai sabalansētu dabas daudzveidības uzturēšanu ar tīklu īpašnieku rūpēm par tīklu drošību, paredzēts, ka noslēdzot rakstveida vienošanos ar elektrisko tīklu īpašnieku, būs iespēja audzēt kokus un krūmus aizsargjoslās ārpus meža zemēm (pirmās daļas 13.punkts);  ar attiecīgo komunikāciju īpašnieku atļauju būs iespēja veikt transportlīdzekļu kustību un saimniecisko darbību aizsargjoslās ar mehāniskajiem transportlīdzekļiem, kuru augstums pārsniedz 4,5 metri no zemes virsmas (pirmās daļas 9.punkts);  ievērojot vispārējās drošības prasības, aizliegt izmantot makšķerēšanas rīkus, kuru garums pārsniedz 3 metrus (pirmās daļas 14.punkts).  Papildinot Aizsargjoslu likuma 61.pantu ar 10.3 daļu – ja elektrolīnija tiek ierīkota ar beztranšejas metodi dziļāk par 3 metriem no zemes virsmas, tad koku un krūmu ciršana aizsargjoslā nav nepieciešama, tiktu samazinātas teritorijas, kas tīklu uzturētājiem ir jāuztur brīvas no kokiem un krūmiem, tādējādi nesamazinot dabas daudzveidību.  ***Kopīgi***  Lai viestu skaidrību objekta īpašniekiem vai to valdītājiem, kā rīkoties pēc objekta likvidēšanas un kādi dokumenti būtu jāiesniedz Valsts zemes dienestam, Aizsargjoslu likuma 33.panta septītā daļa papildināta ar noteikumiem attiecībā uz dokumentu veidiem, kas jāiesniedz Valsts zemes dienestam pēc objekta likvidācijas.  Aizsargjoslu likuma 35.panta otrajā daļā noteikts - ja objekta īpašnieks vai valdītājs rakstveidā var vienoties ar zemes īpašnieku vai valdītāju par citu darba uzsākšanas laiku, atkārtota zemes īpašnieka vai tiesiskā valdītāja rakstveida brīdināšana nav jāveic, tādējādi tiek samazināts birokrātiskais slogs, saglabājot objekta īpašnieka vai valdītāja tiesības un pienākumus aizsargjoslā veikt attiecīgā objekta ekspluatācijai, remontam, atjaunošanai, pārbūvei nepieciešamos darbus.  Aizsargjoslu likuma 35.panta ceturtajā daļā noteikts objekta īpašnieka vai valdītāja pienākums sakārtot zemes platības, lai tās būtu derīgas izmantošanai paredzētajām vajadzībām, kā arī atlīdzināt zemes īpašniekam vai tiesiskajam valdītājam darbu izpildes gaitā nodarītos zaudējumu. Attiecīgi, ja objekta īpašnieks vai valdītājs izvelēsies darbus veikt laika posmā, kad šīs platības aizņems lauksaimniecības kultūras, tam būs jāizpilda ceturtajā daļā ietvertais pienākums: kompensēt zaudējumus. Ņemot vērā minēto, 35.panta trešās daļas regulējums uzskatāms par svītrojamu, sevišķi apstākļos, kad, attīstoties lauksaimniecības metodēm, lauksaimniecības zemes praksē bez lauksaimniecības kultūrām ir ļoti ierobežotu laika posmu, kā rezultātā ir apgrūtināta energotīklu uzturēšanas darbu organizācija. Tā, piemēram, lauksaimniecības zemēs, kurās tiek sēti ziemāji, periods, kad platības neaizņem lauksaimniecības kultūras, ir aptuveni divas līdz trīs nedēļas visa gada laikā. Objekta īpašniekam vai valdītājam praktiski nav iespējams tik īsā laikā veikt visus plānotos ekspluatācijas, remonta, renovācijas un rekonstrukcijas darbus, piemēram, visā naftas un naftas produktu cauruļvadu garumā, t.i., aptuveni 780 km.  Latvijas Republikas valsts robežas likuma 14.pants paredz vispārēju aizliegumu jebkurai fiziskai personai atrasties valsts robežas joslā, vienlaikus paredzot arī konkrētus izņēmumus no šī aizlieguma. Savukārt Aizsargjoslu likuma 35.panta regulējums nosaka dažādus aprobežojumus, kas ir jāņem vērā, lai uzturētos aizsargjoslās, veicot attiecīgas darbības.  Ņemot vērā minēto, Likumprojekts precizē Aizsargjoslu likuma 35.pantu, paredzot pienākumu aizsargjoslās, kuras sakrīt ar valsts robežas joslu, jebkādas veicamās darbības, kas saistītas ar personu uzturēšanos tajās, pirms to veikšanas saskaņot ar Valsts robežsardzi. |
| 3. | Projekta izstrādē iesaistītās institūcijas un publiskas personas kapitālsabiedrības | Ekonomikas ministrija |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Naftas un naftas produktu cauruļvadu, to iekārtu un būvju, gāzesvadu, gāzapgādes iekārtu un būvju, gāzes noliktavu un krātuvju, elektrisko tīklu īpašnieki vai valdītāji.  Naftas un naftas produktu cauruļvadu, to iekārtu un būvju ekspluatācijas aizsargjoslas izveidošana ietekmēs visus tos zemes īpašniekus, kuru nekustamos īpašumus šķērso naftas un naftas produktu cauruļvadi. Tāpat Likumprojektā ietvertie grozījumi skars tos zemes īpašniekus, kuru nekustamajos īpašumos atrodas gāzapgādes iekārtas un būves, kā arī aizsargjoslas ap elektriskajiem tīkliem. |
| 2. | Tiesiskā regulējuma ietekme uz tautsaimniecību un administratīvo slogu | Likumprojekts naftas un naftas produktu cauruļvadiem paredz noteikt ekspluatācijas aizsargjoslu, nosakot to 15 metru attālumā no naftas vai naftas produktu cauruļvada ass, kas daļā pārklāsies ar esošo drošības aizsargjoslu.  Likumprojekts paredz noteikt ekspluatācijas aizsargjoslu ap naftas un naftas produktu cauruļvadu pretkorozijas elektroķīmiskās aizsardzības iekārtu anodu zemējumiem 4 metru attālumā no zemējuma kontūra, ap cita veida iežogojumā esošām iekārtām un būvēm (pretkorozijas elektroķīmiskās aizsardzības iekārtu stacijas (katodaizsardzības stacijas, drenāžas aizsardzības stacijas), skatakas, attīrīšanas ierīču pieņemšanas laukumi, līnijdaļas aizbīdņi un tml.) un kontrolmērījumu punktiem – 1 metra attālumā no iežogojuma vai kontrolmērījumu punkta.  Likumprojekts paredz noteikt ekspluatācijas aizsargjoslu ap gāzes regulēšanas punktiem ar gāzes ieejas spiedienu līdz 0,4 megapaskāliem 2 metru attālumā, ap pretkorozijas elektroķīmiskās aizsardzības iekārtu stacijām (katodaizsardzības stacijas, drenāžas aizsardzības stacijas) 1 metra attālumā no iežogojuma, savukārt ap gāzesvadu ar spiedienu vairāk par 1,6 megapaskāliem noslēgierīču laukumiem 15 metru attālumā no iežogojuma.  Attiecībā uz jaunu aprobežojumu noteikšanu piemērojamas Noteikumu Nr.982 5.4.apakšnodaļā noteiktās prasības.  Nosacījums, aizliedzot izvietot lopbarības, organisko mēslu, minerālmēslu, bīstamu ķīmisko vielu un produktu, kokmateriālu, uzliesmojošu, viegli un īpaši viegli uzliesmojošu vielu, produktu un materiālu glabātavas ekspluatācijas aizsargjoslās 15 metrus platā joslā ap naftas un naftas produktu cauruļvadiem, attiecināms uz jaunu glabātuvju izvietošanu.  Veicot grozījumus likuma pantos, kas saistīti ar aizsargjoslām ap elektriskajiem tīkliem atsevišķos gadījumos mazināsies administratīvais slogs uz objektu īpašniekiem vai valdītājiem, tāpat Likumprojektā daži aprobežojumi ir likvidēti vai papildināti ar atrunu, ka darbību iespējams veikt, atsevišķi saskaņojot ar objektu īpašniekiem vai valdītājiem, kas vērtējama kā pozitīva ietekme uz tautsaimniecību. |
| 3. | Administratīvo izmaksu monetārs novērtējums | Projekts šo jomu neskar |
| 4. | Atbilstības izmaksu monetārs novērtējums | Projekts šo jomu neskar |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Ekonomikas ministrijai pēc saskaņošanas ar Valsts ugunsdzēsības un glābšanas dienestu un Vides aizsardzības un reģionālās attīstības ministriju jāizstrādā metodikas projekts, pēc kura nosaka ekspluatācijas aizsargjoslas ap naftas un naftas produktu cauruļvadiem, to iekārtām un būvēm. Tādējādi Ekonomikas ministrijai nepieciešams izstrādāt grozījumus Noteikumos Nr.982, kas paredzētu izmaiņas vismaz šādos virzienos:   1. Noteikumi Nr.982 būtu attiecināmi arī uz ekspluatācijas aizsargjoslām ap naftas un naftas produktu cauruļvadiem, to iekārtām un būvēm; 2. gadījumos, ja nepieciešams novērst avārijas situāciju vai likvidēt avārijas sekas, noteikt, ka naftas un naftas produktu cauruļvadu īpašniekam vai tiesiskajam valdītājam ir tiesības pirms ciršanas apliecinājuma izņemšanas nocirst atsevišķus kokus un apgriezt koku zarus, kuri traucē vai apdraud naftas un naftas produktu cauruļvadu darbību; 3. noteikt tiesības ierakstīt apgrūtinājumus zemesgrāmatā; 4. precizēt esošo redakciju, nosakot, ka nekustamajam īpašumam (zemei), ja naftas un naftas produktu cauruļvadu aizsargjoslā noteiktie aprobežojumi padara neiespējamu īpašuma vai tā daļas izmantošanu iepriekšējiem nekustamā īpašuma lietošanas mērķiem, objekta īpašnieks vai valdītājs slēdz ar zemes īpašnieku nekustamā īpašuma pirkuma līgumu vai nomas līgumu par attiecīgo īpašuma daļu.   Grozījumi Noteikumos Nr.982 tiks iesniegti izskatīšanai Ministru kabinetā līdz Likumprojekta izskatīšanai Saeimā trešajā lasījumā. Tāpat grozījumi izraisīs nepieciešamību Ekonomikas ministrijai sadarbībā ar Tieslietu ministriju izstrādāt grozījumus 2014. gada 4.februāra noteikumos Nr.61 "Noteikumi par Apgrūtināto teritoriju informācijas sistēmas izveidi un uzturēšanu un apgrūtināto teritoriju un nekustamā īpašuma objekta apgrūtinājumu klasifikatoru", papildinot 1. un 2.pielikumu ar jauniem objektiem, kuri ir paredzēti projektā, taču šobrīd vēl nav iekļauti Apgrūtināto teritoriju informācijas sistēmas objektu klasifikatorā un precizējot jau esošo objektu nosaukumus pielikumos. |
| 2. | Atbildīgā institūcija | Ekonomikas ministrija |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Likumprojekts 2019.gada maijā un jūnijā tika ievietots Ekonomikas ministrijas un Ministru kabineta tīmekļvietnē.  2019.gada augustā tika organizēta sanāksme ar AS “Augstsprieguma tīkls”, kas ir elektroenerģijas pārvades sistēmas operators, par iesniegtajiem Likumprojekta priekšlikumiem. |
| 2. | Sabiedrības līdzdalība projekta izstrādē | Likumprojekta izstrādē piedalījies bīstamo iekārtu operators un gāzes sadales sistēmas operators.  Laikā no 2019.gada 28.maija līdz 2019.gada 21.jūnijam Likumprojekts tika ievietots Ekonomikas ministrijas tīmekļvietnē sadaļā “Sabiedrības līdzdalība” – “Diskusiju dokumenti”, saite:  <https://em.gov.lv/lv/Ministrija/sabiedribas_lidzdaliba/diskusiju_dokumenti/> un  Ministru kabineta tīmekļvietnē sadaļā “Sabiedrības līdzdalība” – “Ministru kabineta diskusiju dokumenti”  <https://www.mk.gov.lv/content/ministru-kabineta-diskusiju-dokumentis>  2019.gada 15.augustā rīkotajā sanāksmē kopā ar AS “Augstsprieguma tīkls” tika pārrunāti kapitālsabiedrības iesniegtie Likumprojekta priekšlikumi attiecībā uz aizsargjoslām gar elektriskajiem tīkliem. |
| 3. | Sabiedrības līdzdalības rezultāti | Ņemti vērā AS “Augstsprieguma tīkls” ieteikumi attiecībā uz elektrisko tīklu aizsargjoslu noteikšanu un aprobežojumiem tajās.  Citi priekšlikumi netika saņemti. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Ekonomikas ministrija |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Nav plānota jaunu institūciju izveide, esošu institūciju likvidācija vai reorganizācija.  Projekts tiks realizēts esošo cilvēkresursu ietvaros. |
| 3. | Cita informācija | Nav |

Iesniedzējs:

Ekonomikas ministrs R. Nemiro

Vīza:

Valsts sekretārs Ē. Eglītis

Daira Armane 67013069

daira.armane@em.gov.lv

1. Saskaņā ar Nekustamā īpašuma valsts kadastra likuma 16.pantu konteinera tipa ēka atzīstama par nekustamu lietu un nosakāma par nekustamā īpašuma objektu tikai tad, kad, ja saskaņā ar projekta dokumentāciju, tādai ēkai ir paredzēti un izbūvēti ar zemi saistīti pamati. [↑](#footnote-ref-1)
2. Izpūšanas sveces ir caurule ar noslēgierīci, kas pievienota gāzesvadam vai iekārtai un paredzēta cauruļvada atbrīvošanai no gāzes. [↑](#footnote-ref-2)
3. Магистральные трубопроводы СHиП 2.05.06-85 [↑](#footnote-ref-3)